CELEX: 32021D0487
Language: et
Date: 2021-03-22 00:00:00
Title: Nõukogu otsus (ÜVJP) 2021/487, 22. märts 2021, millega muudetakse otsust (ÜVJP) 2018/653 laoteenuse sisseseadmise kohta tsiviilkriisiohjemissioonide jaoks ja pikendatakse selle kehtivust

23.3.2021   
               
               
                  ET
               
               
                  Euroopa Liidu Teataja
               
               
                  L 100/13
               
            
         NÕUKOGU OTSUS (ÜVJP) 2021/487,
         22. märts 2021,
         millega muudetakse otsust (ÜVJP) 2018/653 laoteenuse sisseseadmise kohta tsiviilkriisiohjemissioonide jaoks ja pikendatakse selle kehtivust
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1, artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Kriisiohje tsiviiloperatsioonide puhul tuleks arvesse võtta kiire siirmise vajadust ja operatiivnõudeid.
                  
               
                     (2)
                  
                  
                     Nõukogu võttis 26. aprillil 2018 vastu otsuse (ÜVJP) 2018/653 laoteenuse sisseseadmise kohta tsiviilkriisiohjemissioonide jaoks (1).
                  
               
                     (3)
                  
                  
                     Otsuse (ÜVJP) 2018/653 artikliga 6 nähakse ette läbivaatamine, millega hinnatakse nimetatud otsuse artikli 4 lõikes 1 osutatud lähtesummat, et teha kindlaks milline summa vastab ühise julgeoleku- ja kaitsepoliitika tsiviilmissioonide nõuetele ning võtta arvesse liidu muu operatiivtegevuse ja Euroopa Liidu eriesindajate vajaduste muutumist. Sellise hindamise viisid läbi liidu välisasjade ja julgeolekupoliitika kõrge esindaja (edaspidi „kõrge esindaja“) ja Euroopa Komisjon. Vastavalt asjaomastes nõukogu ettevalmistavates organites 2019. aasta detsembris ja 2020. aasta jaanuaris arutatule ja kokkulepitule, oli läbivaatamise tulemus, et lähtesummat ei ole vaja muuta.
                  
               
                     (4)
                  
                  
                     Vastavalt otsuse (ÜVJP) 2018/653 artiklile 7, milles nähakse ette võimalus, et nõukogu otsustab nimetatud otsuse kehtivust pikendada, soovitasid kõrge esindaja ja komisjon oma iga kuue kuu tagant nõukogule esitatavas aruandes pikendada otsust (ÜVJP) 2018/653 18 kuu võrra, hõlmates kuuekuulist perioodi nimetatud otsusega kehtestatud laoteenuse finants- ja haldustegevuse lõpetamiseks.
                  
               
                     (5)
                  
                  
                     Kõrge esindaja ja komisjon teevad vajalikud ettevalmistused tulevase ladustamiskorra jaoks ja esitavad oma esialgse soovituse nõukogule hiljemalt 2021. aasta juunis,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust (ÜVJP) 2018/653 muudetakse järgmiselt.
            
                        1)
                     
                     
                        Artiklisse 3 lisatakse järgmised lõiked:
                        
                           „5.   Rootsi kodanikukaitseamet tagab lao täieliku tegevussuutlikkuse kuni käesoleva otsuse kehtivuse lõppemiseni. Rootsi kodanikukaitseamet, tsiviiloperatsiooni ülem ja komisjoni pädevad talitused lepivad selleks kokku üksikasjaliku korra.
                        
                        
                           6.   Laoteenuse osutaja tagab sujuva üleandmise ja ülemineku tulevasele ladustamiskorrale vastavalt tsiviiloperatsiooni ülema ja komisjoni pädevate talituste juhistele.“
                        
                     
                  
                        2)
                     
                     
                        Artikli 4 lõige 1 asendatakse järgmisega:
                        
                           „1.   Käesoleva otsuse rakendamiseks ette nähtud lähtesumma ajavahemikuks 54 kuud pärast lõikes 3 osutatud kokkuleppe sõlmimise kuupäeva on 46 197 384,22 eurot.“
                        
                     
                  
                        3)
                     
                     
                        Artikkel 7 asendatakse järgmisega:
                        
                           „Artikkel 7
                           Jõustumine ja kehtivuse kaotamine
                           Käesolev otsus jõustub selle vastuvõtmise päeval. Käesolev otsus kaotab kehtivuse 54 kuud pärast artikli 4 lõikes 3 nimetatud kokkuleppe sõlmimist.“
                        
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 22. märts 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 108, 27.4.2018, lk 22.